
Súd: Spisová značka: Identifikačné číslo súdneho spisu: Dátum vydania rozhodnutia: Meno a priezvisko sudcu, VSÚ: ECLI:
Okresný súd Poprad 27P/182/2025 8725204191 25. 02. 2026 JUDr. Monika Heldáková ECLI:SK:OSPP:2026:8725204191.3
Uznesenie Okresný súd Poprad právnej veci starostlivosti súdu o maloletú: A. B., nar. X.X.XXXX, trvale bytom ako matka, toho času bytom A. XXX, XXX XX A., dieťa rodičov- matky: C. B., nar. XX. XX. XXXX, bytom A. XX, XXX XX A. a otca: neuvedený, toho času dočasne zverená do osobnej starostlivosti manželov: A. C., nar. XX. XX. XXXX a D. C., nar. XX. XX. XXXX, obaja trvale bytom A. XXX, XXX XX A., za účasti Centra pre deti a rodiny Spišská Belá, so sídlom Továrenská 19/5, 059 01 Spišská Belá, o návrhu navrhovateľa: Úrad práce, sociálnych vecí a rodiny Kežmarok, na splnenie podmienok osvojiteľnosti, pozbavenie výkonu rodičovských práv a povinností a ustanovenie poručníka maloletej, takto rozhodol: Okresný súd Poprad p r e n á š a príslušnosť na Okresný súd Prešov s tým, že po právoplatnosti uznesenia bude spisový materiál postúpený na Okresný súd Prešov. odôvodnenie: 1. Dňa 31. 10. 2025 bol Okresnému súdu Poprad doručený návrh navrhovateľa na splnenie podmienok osvojiteľnosti, pozbavenie výkonu rodičovských práv a povinností a ustanovenie poručníka maloletej (ďalej len „návrh“). 2. Uznesením sp. zn.: 27P/182/2025- 11 z 01. 12. 2025 súd ustanovil maloletej na zastupovanie v tomto konaní za procesného opatrovníka obec Jurské. 3. Uznesením Okresného súdu Poprad sp. zn. 27P/1/2026- 11 z 09. 01. 2026 (ďalej len „uznesenie sp. zn. 27P/1/2026- 11“) súd neodkladným opatrením nariadil odovzdať maloletú do osobnej starostlivosti manželov: A. C., nar. XX. XX. XXXX a D. C., nar. XX. XX. XXXX (ďalej len „manželia“), ktorí sú oprávnení a povinní maloletú zastupovať v bežných veciach a spravovať jej majetok (výrok II.). Súd ďalej uložil manželom, aby v právnej veci starostlivosti súdu o maloletú v lehote 30 dní od právoplatnosti tohto rozhodnutia, podali návrh na zverenie maloletej do náhradnej osobnej starostlivosti (výrok III.). Predmetné uznesenie nadobudlo vo výroku II. a III. právoplatnosť dňa 31. 01. 2026 a vykonateľnosť dňa 09. 01. 2026. 4. Dňa 14. 01. 2026 bol Okresnému súdu Poprad doručený návrh manželov na zverenie maloletej do pestúnskej starostlivosti. Konanie je vedené pod sp. zn.: 27P/5/2026. Uznesením sp. zn: 27P/5/202610 z 16. 02. 2026 (ďalej len „uznesenie sp. zn. 27P/5/2026- 10“) súd preniesol príslušnosť na Okresný súd Prešov s tým, že po právoplatnosti uznesenia bude spisový materiál postúpený na Okresný súd Prešov (výrok II.). 5. Maloletá je uznesením sp. zn. 27P/1/2026- 11 zverená dočasne do osobnej starostlivosti navrhovateľov, s ktorými toho času žije v domácnosti na adrese A. XXX, XXX XX A.. 6. Podľa § 36 ods. 1 zákona č. 160/2015 Z. z. Civilného sporového poriadku v účinnom znení (ďalej len „CSP“) konanie sa uskutočňuje na súde, ktorý je na prejednanie príslušný.
7. Podľa § 36 ods. 2 CSP príslušnosť sa určuje podľa okolností v čase začatia konania; takto určená príslušnosť trvá až do skončenia konania. 8. Podľa § 3 ods. 1 zákona č. 161/2015 Z. z. Civilného mimosporového poriadku v účinnom znení (ďalej len „CMP“) na konanie je miestne príslušný súd, o ktorom to ustanoví tento zákon. 9. Podľa § 112 ods. 1 CMP na konanie vo veciach starostlivosti súdu o maloletých je miestne príslušný súd, v ktorého obvode má maloletý v čase začatia konania bydlisko určené dohodou rodičov alebo iným zákonným spôsobom. 10. Podľa § 112 ods. 2 CMP, ak sa zákonným spôsobom zmenia okolnosti, podľa ktorých sa posudzuje miestna príslušnosť, môže súd preniesť svoju príslušnosť na iný súd, ak to vyžaduje záujem maloletého. Ak tento súd nesúhlasí s prenesením príslušnosti, rozhodne jeho nadriadený súd; zmena bydliska maloletého z dôvodu umiestnenia maloletého v zariadení na základe rozhodnutia súdu podľa § 111 písm. l) až n) nie je dôvodom na zmenu miestnej príslušnosti. 11. Vzhľadom na to, že uznesením Okresného súdu Poprad sp. zn. 27P/1/2026- 11 súd rozhodol neodkladným opatrením o odovzdaní maloletej do starostlivosti manželov, ktorí momentálne s maloletou žijú na adrese A. XXX, XXX XX A., dospel súd k záveru, že je v záujme maloletej, aby v predmetnej veci konal súd, v obvode ktorého má toho času maloletá svoje bydlisko. 12. S poukazom na vyššie uvedené skutočnosti a zákonné ustanovenia má súd za to, že došlo ku kumulatívnemu splneniu podmienok, ktorých splnenie je predpokladom na prenesenie miestnej príslušnosti. Vzhľadom k uvedenému súd rozhodol tak, ako je uvedené vo výroku tohto uznesenia a preniesol miestnu príslušnosť na Okresný súd Prešov, ktorý je súdom maloletej najbližším a pred ktorým bude prejednanie veci efektívnejšie a hospodárnejšie. Poučenie: Proti tomuto uzneseniu odvolanie nie je prípustné.

Zdroj: KAUZIS.SK – https://www.kauzis.sk/judikatura/r/ECLI:SK:OSPP:2026:8725204191.3 (dáta aktuálne k 12. 11. 2026). Záväzné je znenie zverejnené súdom.




